Diari Oficial de la Generalitat Valenciana


Sumari del DOGV 8087, del 19-07-2017 (2017/6612)

DECRET 93/2017, de 14 de juliol, del Consell, pel qual es modifica el Decret 186/2014, de 7 de novembre, del Consell, pel qual es regula el sistema de carrera professional horitzontal i l'avaluació de l'exercici del personal funcionari de carrera de l'Administració de la Generalitat i s'estableix el procediment d'adaptació al nou sistema de carrera professional.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2017/07/14/93/dof/vci/html**

### Dades del document

Número de DOGV
:   8087

Data del DOGV
:   19-07-2017

Secció del DOGV
:   I. DISPOSICIONS GENERALS

Número del document
:   2017/6612


Data del document
:   14-07-2017

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Decret

Anàlisi jurídica

 Descriptors 

:   * Conselleria de Justícia, Administració Pública, Reformes Democràtiques i Llibertats Públiques
    * funcionari
    * carrera professional
    * legislació
    * funció pública
    * prima salarial

DECRET 93/2017, de 14 de juliol, del Consell, pel qual es modifica el Decret 186/2014, de 7 de novembre, del Consell, pel qual es regula el sistema de carrera professional horitzontal i l'avaluació de l'exercici del personal funcionari de carrera de l'Administració de la Generalitat i s'estableix el procediment d'adaptació al nou sistema de carrera professional. [2017/6612]  
PREÀMBUL  
  
La carrera professional horitzontal, prevista en el títol VIII de la Llei 10/2010, de 9 de juliol, de la Generalitat, d'ordenació i gestió de la funció pública valenciana, es va implantar, per al personal de l'Administració de la Generalitat, en el Decret 186/2014, de 7 de novembre, del Consell, pel qual es regula el sistema de carrera professional horitzontal i l'avaluació de l'exercici, del personal funcionari de carrera de l'Administració de la Generalitat, aplicable també al personal laboral fix, en virtut d'acord de la CIVE de 12 de novembre de 2014, i va constituir el punt de partida per a la posada en marxa, en l'àmbit de l'Administració de la Generalitat, d'ambdues figures. D'una banda, la configuració d'un sistema de carrera professional horitzontal i l'avaluació de l'exercici als efectes de la progressió en el sistema esmentat; i, d'una altra, l'establiment del component retributiu associat a la progressió citada, el complement de carrera administrativa. D'acord amb el que preveuen les disposicions transitòries del decret esmentat, el personal que hi complia els requisits previstos va ser enquadrat en el grau de desenvolupament professional (GDP) corresponent amb efectes d'1 de gener de 2015.  
  
En aquesta primera fase, es va optar per una estructuració del sistema de carrera professional horitzontal en el qual s'hi havia d'iniciar la progressió, cada vegada que una persona accedia a un determinat cos en què s'estructura la funció pública de la Generalitat. Com a garantia retributiva que venia a pal·liar els efectes que podia determinar l'accés a diferents cossos durant tota la carrera administrativa d'una persona, es va preveure la figura del complement retributiu compensatori regulat en l'apartat 3 de l'article 18 del Decret 186/2014.  
Transcorreguts dos anys des de la posada en marxa del sistema, s'ha considerat necessari fer-ne un pas més en la configuració, abordant una reforma parcial quant a les conseqüències pràctiques que l'aplicació del complement compensatori té en aquells casos en què un canvi de cos o grup professional comporta un canvi de grup de classificació professional. Amb la present reforma es pretén avançar en la idea de garantir que la dimensió horitzontal del dret a la promoció professional del personal empleat públic de caràcter fix no es veja afectada en els casos d'accés a altres grups de titulació.  
  
Per a això, s'opta per un model de carrera professional horitzontal que incorpore tot el temps treballat per cada persona empleada pública de caràcter fix a l'última situació en actiu que aquesta tinga, de forma proporcional entre el grup o subgrup en què s'està en actiu i el grup, subgrup o agrupació professional funcionarial en el qual tinga serveis prestats. Així mateix, la modificació del decret permet abordar-ne i corregir-ne deficiències, detectades a través de la gestió diària de la carrera professional.  
Aquest decret modifica els articles 8, 11, 17 i 18 i la disposició addicional tercera del Decret 186/2014; deroga la disposició addicional segona; i afegeix una disposició addicional cinquena.  
Aquesta disposició està inclosa en el Pla Normatiu de l'Administració de la Generalitat per a 2017 i en la redacció s'han tingut en compte els principis de bona regulació continguts en l'article 129 de la Llei 39/2015, d'1 d'octubre, de Procediment Administratiu Comú de les Administracions Públiques.  
Així mateix, el decret ha sigut objecte del tràmit de consulta pública a través del portal web de la Generalitat, de conformitat amb allò que disposa l'article 133 de l'esmentat text legal.  
En virtut d'això, i havent sigut negociat amb les organitzacions sindicals en la Mesa Sectorial de Funció Pública, de conformitat amb el que estableix l'article 37 del text refós de l'Estatut de l'Empleat Públic, aprovat pel Reial decret legislatiu 5/2015, de 30 d'octubre, i en virtut del que disposa l'article 28.c de la Llei 5/1983, del Consell, i de l'article 9.1 de la Llei d'ordenació i gestió de la funció pública valenciana, a proposta de la consellera de Justícia, Administració Pública, Reformes Democràtiques i Llibertats Públiques, conforme el Consell Jurídic Consultiu de la Comunitat Valenciana, i amb la deliberació prèvia del Consell, en la reunió de 14 de juliol de 2017,  
  
  
  
DECRETE  
  
Article únic. Modificació del Decret 186/2014, de 7 de novembre, del Consell, pel qual es regula el sistema de carrera professional horitzontal i l'avaluació de l'exercici del personal funcionari de carrera de l'Administració de la Generalitat.  
1. Es modifiquen els articles 8, 11, 17 i 18 i la disposició addicional tercera del Decret 186/2014, de 7 de novembre, del Consell, pel qual es regula el sistema de carrera professional horitzontal i l'avaluació de l'exercici del personal funcionari de carrera de l'Administració de la Generalitat, i s'hi afegeix una disposició addicional cinquena que queden redactats en la forma ressenyada en l'annex.  
2. Se suprimeix la disposició addicional segona del Decret 186/2014, esmentat.  
  
  
DISPOSICIONS TRANSITÒRIES  
  
Primera. Adaptació al nou sistema de carrera.  
1. El personal funcionari de carrera que s'haguera incorporat al sistema de carrera professional horitzontal en aplicació del que preveu l'article 8.2 i disposició addicional primera, en relació amb les disposicions transitòries primera a quarta del Decret 186/2014, de 7 de novembre, i que, amb anterioritat a l'entrada en vigor del decret esmentat, haguera prestat serveis en més d'un grup o subgrup de titulació, podrà sol·licitar l'adaptació del grau de desenvolupament professional reconegut al nou sistema previst pel present decret, acumulant a l'antiguitat en el grup o subgrup des del qual va accedir, la que tinguera reconeguda en la resta de grups o subgrups en què tinguera reconeguda la condició de personal funcionari de carrera, multiplicada pel factor corresponent, d'acord amb el que preveu el quadre que figura en l'article 11 del Decret 186/2014, en la redacció donada pel present decret.  
  
2. L'adaptació a què es refereix l'apartat anterior tindrà efectes administratius des de l'entrada en vigor d'aquest decret, sempre que siga sol·licitada en el temps i forma establits en la disposició transitòria segona. En cas contrari, els efectes administratius seran els de la resolució d'adaptació.  
Els efectes econòmics de l'adaptació seran des d'1 de setembre de 2017, sempre que s'haja sol·licitat en el temps i forma establits en la disposició transitòria segona. En cas contrari, els efectes econòmics seran els de la resolució d'adaptació.  
3. El personal que, en el moment de l'entrada en vigor del Decret 186/2014 tenia la condició de personal funcionari de carrera i no haguera accedit al sistema de carrera professional per trobar-se en qualsevol de les situacions previstes en l'article 11.4, o bé en les situacions d'excedència voluntària per interès particular o excedència voluntària automàtica, quan s'incorpore al sistema, ho farà d'acord amb la nova modalitat de carrera que s'estableix en el present decret, aplicant per a això el quadre previst en l'article 11 del Decret 186/2014, de 7 de novembre.  
  
  
Segona. Procediment per a l'adaptació del grau de desenvolupament professional del personal que haguera accedit al sistema en virtut d'allò previst en les disposicions transitòries primera a quarta del Decret 186/2014.  
1. La tramitació i instrucció del procediment d'adaptació del grau de desenvolupament professional previst en aquest decret, que tindrà caràcter electrònic, s'efectuarà de conformitat amb el que disposa la present disposició i la Llei 39/2015, d'1 d'octubre, del procediment administratiu comú de les administracions públiques.  
2. La direcció general competent en matèria de funció pública, dictarà una resolució d'inici del procediment de sol·licitud d'adaptació de l'enquadrament al nou sistema. Aquesta resolució serà publicada en el Diari Oficial de la Generalitat Valenciana.  
3. En el termini de dos mesos, comptat des de l'endemà de la publicació de la resolució esmentada en l'apartat anterior, el personal funcionari de carrera de l'Administració de la Generalitat inclòs en l'àmbit d'aplicació del present decret, i que dispose de compte de correu gva.es, haurà d'accedir a l'aplicació informàtica que serà determinada en la resolució, suposant aquest accés, la sol·licitud d'adaptació del grau de desenvolupament professional.  
4. L'aplicació informàtica assignarà provisionalment el GDP en el qual correspondria tornar a enquadrar la persona sol·licitant segons l'antiguitat que consta en el Registre de Personal.  
5. Quan la persona interessada considere que el GDP assignat provisionalment no és correcte, es podran presentar les al·legacions que s'entenguen pertinents a través del procediment electrònic previst en aquest decret. Junt amb les al·legacions, es podrà adjuntar la documentació acreditativa corresponent, a la que haurà d'acompanyar-se, necessàriament, una declaració responsable en què es faça constar l'autenticitat de la documentació que es remet.   
L'Administració podrà requerir la persona interessada, en qualsevol moment, a fi de que aporte l'original de la documentació al·legada.  
  
Si no s'adjunta la documentació que resulte necessària per a la resolució en el termini de 10 dies des que es van efectuar les al·legacions, se la declararà desistida del procediment iniciat.  
6. Si, al contrari, la interessada entén que el GDP assignat provisionalment és el correcte, es confirmarà la sol·licitud a través de l'aplicació informàtica, la qual guardarà registre del dia que serà considerat com la data de sol·licitud a tots els efectes.  
7. L'aplicació no permetrà la tramitació a tot aquell personal que, segons les dades que es troben en Registre de Personal, no haja accedit al sistema de carrera professional horitzontal segons el que preveu l'article 8.2 i disposició addicional primera, en relació amb les disposicions transitòries primera a quarta del Decret 186/2014.  
8. La direcció general que ostente les competències en matèria de funció pública dictarà una resolució en què es reconeixerà el personal funcionari de carrera el GDP que escaiga en cada cas, i la notificarà, en el termini màxim de sis mesos a comptar des de l'endemà del dia en què finalitze el termini previst en l'apartat 3 d'aquesta disposició. Els efectes de la falta de resolució expressa seran estimatoris.  
  
Tercera. Personal funcionari a l'entrada en vigor del Decret 186/2014, que romanga incorporat al GDP d'accés en virtut d'allò previst a l'apartat 4 de la seua disposició transitòria primera.  
El personal que fóra funcionari de carrera de l'Administració de la Generalitat a la data d'entrada en vigor del Decret 186/2014 i que, tenint en eixa data l'antiguitat requerida en l'apartat 2 de la disposició transitòria primera d'aquell decret, no haguera exercit dins del termini i en la forma corresponent el dret de sol·licitud previst en l'apartat 4 de la disposició esmentada, podrà sol·licitar-ho a partir de l'entrada en vigor d'aquest decret, acreditant la possessió d'algun dels mèrits establits en l'apartat 1.b, de la citada disposició transitòria primera del Decret 186/2014.  
En aqueix cas, els efectes de l'enquadrament seran els de la data de sol·licitud del reconeixement del GDP que escaiga, d'acord amb la seua antiguitat.  
  
  
DISPOSICIÓ DEROGATÒRIA   
  
Única  
Queda derogada la disposició addicional segona del Decret 186/2014, de 7 de novembre, del Consell, pel qual es regula el sistema de carrera professional horitzontal i l'avaluació de l'exercici del personal funcionari de carrera de l'Administració de la Generalitat i totes les disposicions que, del mateix rang o d'un rang inferior, s'oposen al que disposa aquest decret.  
  
  
  
DISPOSICIÓ FINAL   
  
Única. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana, sense perjuí del que preveu l'apartat 2 de la disposició transitòria primera.  
  
Alacant, 14 de juliol de 2017  
  
El president de la Generalitat  
XIMO PUIG I FERRER  
  
La consellera de Justícia, Administració Pública,  
Reformes Democràtiques i Llibertats Públiques  
GABRIELA BRAVO SANESTANISLAO  
  
  
ANNEX  
Modificació del Decret 186/2014, de 7 de novembre, del Consell, pel qual es regula el sistema de carrera professional horitzontal i l'avaluació de l'exercici del personal funcionari de carrera de l'Administració de la Generalitat.  
  
U. Es modifica l'article 8, que queda redactat de la manera següent:  
  
1. La carrera professional horitzontal s'iniciarà en el GDP d'accés, sense perjuí del que preveuen els dos apartats següents d'aquest article.  
  
2. No obstant el que disposa l'apartat anterior, el personal que a l'entrada en vigor del present decret tinga la condició de personal funcionari de carrera, accedirà al sistema en el GDP corresponent, d'acord amb el que preveuen la disposicions addicionals i transitòries que escaiguen.  
3. El personal funcionari de carrera ja adherit al sistema de carrera que accedisca amb caràcter definitiu a un altre cos o agrupació professional funcionarial, d'acord amb els sistemes d'accés previstos en la normativa vigent, serà enquadrat directament en el GDP que li corresponguera, computant el temps de permanència en distints grups o subgrups d'acord amb el que preveu l'article 11.1 del present decret.  
  
  
Dos. Es modifica l'article 11, que queda redactat de la manera següent:  
«1. Per a computar el temps mínim de permanència es tindrà en compte el temps en situació de servei actiu, en llocs de treball adscrits al cos o agrupació professional funcionarial corresponent, per qualsevol dels sistemes de provisió previstos normativament.  
  
En el cas que durant el temps mínim de permanència previst en l'article anterior, la persona interessada haja estat en situació de servei actiu en cossos o agrupacions professionals funcionarials pertanyents a distints grups o subgrups de titulació, el temps mínim de permanència es computarà de forma proporcional, segons el grup o subgrup en què haja estat en actiu. Per a això, s'acumularà el temps treballat prèviament en llocs de treball d'un altre grup o subgrup, multiplicant-lo pel factor que li corresponga, segons el quadre següent:  
  
  
 Grups/subgrups anteriors  
Grup/subgrup actual A1 A2 B C1 C2 APF  
 A1 1 0,65 0,50 0,42 0,33 0,25  
 A2 1 1 0,77 0,64 0,51 0,38  
 B 1 1 1 0,83 0,67 0,50  
 C1 1 1 1 1 0,80 0,60  
 C2 1 1 1 1 1 0,75  
 APF 1 1 1 1 1 1  
  
  
2. El temps de serveis prestats per mitjà del sistema de millora d'ocupació en llocs de treball adscrits a cossos diferents al de pertinença es podrà computar, a decisió de la persona afectada, per a progressar en el sistema de carrera professional en el grup o subgrup d'origen o per a una posterior progressió en la carrera horitzontal, després de la superació del procés de selecció al grup o subgrup en què està adscrit en millora d'ocupació.  
A aquests efectes, si durant la millora d'ocupació se sol·licitara i obtinguera la progressió en la carrera professional en el grup d'origen, el temps de serveis utilitzat en la progressió no podrà ser reservat als efectes de futures progressions en el grup o subgrup superior.  
Després de la finalització de la millora d'ocupació, i abans d'una nova progressió de GDP en el sistema de carrera, la persona haurà d'optar per utilitzar el romanent de temps de serveis prestats durant aquesta situació o reservar-lo per a perfeccionar un GDP en el grup o subgrup superior.  
3. Els serveis prestats en llocs de treball d'un col·lectiu professional que haguera sigut objecte d'una reclassificació per mitjà d'un pla d'ordenació de personal, que suposara el pas a un grup o subgrup superior, s'entendran prestats en aquest últim sense l'aplicació dels factors de ponderació previstos en l'apartat 1 del present article.  
4. S'entendrà com a temps de treball efectiu, als efectes del còmput del temps mínim de permanència, el temps transcorregut en alguna de les següents situacions administratives:  
a) Serveis especials.  
b) Serveis en altres administracions públiques.  
c) Excedència voluntària per raó de violència de gènere.  
d) Excedència voluntària per atenció de familiars.  
e) Excedència forçosa».  
  
Tres. S'afegeixen a l'article 17 dos nous apartats, 5 i 6, amb la redacció següent:  
«5. El personal funcionari de carrera que haja accedit al sistema de carrera professional horitzontal i es trobe en qualsevol de les situacions previstes en l'article 11.4 del present decret, tindrà dret a progressar en el dit sistema, d'acord amb el que disposa el present article, si bé l'esmentada progressió no podrà tindre efectes econòmics fins al moment en què es produïsca el reingrés al servei actiu de la persona interessada.  
  
6. En els casos previstos en l'apartat anterior, si la sol·licitud de progressió es formalitza després del reingrés i dins del termini dels tres mesos posteriors a aquell, els efectes econòmics i administratius seran des de la data del reingrés sempre que en aquella es compliren els requisits per a la progressió. Si la sol·licitud fóra posterior al termini esmentat, els efectes seran des de la sol·licitud».  
  
Quatre. Es modifica l'article 18, que queda redactat de la manera següent:  
«Article 18. Complement de carrera administrativa  
1. El reconeixement del grau de desenvolupament professional en el sistema de carrera horitzontal comportarà la percepció mensual del complement de carrera administrativa previst en l'article 76.a de la LOGFPV.  
Les quanties previstes per a cada exercici dels graus de desenvolupament professional que corresponen a cada grup o subgrup professional en cada tram, seran les establides anualment per a aquells en les lleis de pressupostos de la Generalitat.  
2. El personal funcionari de carrera que accedisca a un altre cos per mitjà dels sistemes d'accés previstos en la normativa vigent i que, com a conseqüència d'això i en aplicació a les regles de l'article 11.1 d'aquest decret, adquirisca un GDP la quantia del qual fóra inferior a la del complement de carrera que venia percebent, veurà incrementat el nou complement de carrera amb un complement temporal per import equivalent a la diferència entre el que venia percebent abans de l'accés al nou cos, i el nou reconegut com a conseqüència de l'accés citat. L'esmentat complement temporal tindrà caràcter absorbible i deixarà de percebre's en el moment en què es reconega a la persona interessada un GDP amb complement de carrera administrativa igual o superior».  
  
  
  
Cinc. Es modifica l'apartat 1 de la disposició addicional tercera, que queda redactat de la manera següent:  
«1. Sense perjuí del que preveu la disposició addicional cinquena, el personal d'altres administracions públiques que exercisca llocs de treball en l'Administració de la Generalitat, per mitjà del sistema de lliure designació, no tindrà dret a accedir al sistema de carrera professional horitzontal de l'Administració de la Generalitat. No obstant això, podrà percebre el complement de carrera administrativa que, si és el cas, tinguera reconegut en la seua Administració d'origen, d'acord amb el principi de reciprocitat i els criteris d'homologació que es determinen en els Convenis de Conferència Sectorial, o altres instruments de col·laboració que puguen ser subscrits».  
  
Sis. S'hi afegeix una disposició addicional cinquena, amb la redacció següent:  
«Cinquena. Personal en situacions de mobilitat entre Administració de la Generalitat i Administració Sanitària  
1. Quan el personal de gestió sanitària passe a exercir un lloc de treball de l'Administració de la Generalitat, el grau de desenvolupament professional que tinga reconegut per la conselleria amb competències en matèria de sanitat, en virtut del seu sistema de carrera o desenvolupament professional, serà abonat per l'Administració de la Generalitat.  
  
2. El temps de serveis prestat pel personal de l'Administració de la Generalitat en llocs de gestió sanitària serà computable als efectes de la progressió en el sistema de carrera».


Còpia Permalink ELI